Diari Oficial de la Generalitat Valenciana


Sumari del DOGV 9982, del 13-11-2024 (2024/11252)

ANUNCI de la Direcció General d’Energia i Mines, pel qual es dona publicitat de la Resolució, de 31 de gener de 2024, relativa a les autoritzacions administratives atorgades a I-DE Redes Eléctricas Inteligentes, SA Unipersonal, en les instal·lacions de distribució d’energia elèctrica de la subestació transformadora de 132/66/20 kV denominada «ST Corral del Cuervo», i de la Resolució, de data 21 de juny de 2024, de correcció d’errors de la precitada resolució [Exp. ATRCCT/2019/2/12].
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9982

Data del DOGV
:   13-11-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/11067

CVE
:   QIUN-D-0213-07266

Data del document
:   28-06-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Anunci

Amb data 31 de gener de 2024, es va dictar una resolució de la Direcció General d’Energia i Mines, el contingut íntegre de la qual s’inserix a continuació:

«Resolució de la Direcció General d’Energia i Mines, per la qual s’atorguen a I-DE Redes Eléctricas Inteligentes, SA Unipersonal, l’autorització administrativa prèvia i l’autorització administrativa de construcció per a la modificació, per canvi a un sistema integrat de protecció i control digital SIPCO de quatre posicions d’aparellatge convencional en el sistema de 132 kV; la instal·lació d’una nova barra col·lectora tubular, i la renovació de totes les posicions al sistema compacte d’exterior SF6 i dels transformadors de mesura al sistema de 66 kV, de les instal·lacions de distribució d’energia elèctrica de la subestació transformadora de 132/66/20 kV denominada “ST Corral del Cuervo, situada en el terme municipal d’Onda, província de Castelló, i es convalida la Resolució del Servici Territorial d’Indústria i Energia de Castelló, de data 30 d’octubre de 2019, per la qual es desistix de la sol·licitud de declaració de la utilitat pública, en concret, d’estes instal·lacions [Expedient de referència ATRCCT/2019/2/12].

*Antecedents*

Amb data 26 de desembre de 2018, Iberdrola Distribución Eléctrica, SA Unipersonal, a través d’un representant degudament acreditat, va presentar, a través del Registre de la Generalitat Valenciana, un imprés normalitzat en el qual sol·licitava:

– l’autorització administrativa prèvia per a la modificació, per a canviar a un SIPCO de quatre posicions d’aparellatge convencional (línies L/Sant Joan de Moró i L/La Plana 1, i autotransformador AT-2 i transformador T-3) en el sistema de 132 kV, instal·lar una nova barra col·lectora tubular i renovar totes les posicions al sistema compacte d’exterior SF6 i dels transformadors de mesura al sistema de 66 kV, de les instal·lacions de distribució d’energia elèctrica de la subestació transformadora de 132/66/20 kV, denominada ST Corral del Cuervo, titularitat d’I-DE Redes Eléctricas Inteligentes, SA Unipersonal, situada en el terme municipal d’Onda, província de Castelló;

– l’autorització administrativa de construcció de la modificació referida, i

– la declaració d’utilitat pública, en concret, d’esta instal·lació.

Juntament amb l’escrit de presentació d’estes peticions, s’acompanyava la documentació següent, en paper i en format electrònic:

– un projecte tècnic administratiu titulat *“*Renovació de la subestació transformadora de 132/66/20 kV ST Corral del Cuervo”, de data 12 de desembre de 2018, firmat per la persona tècnica titulada competent i visat pel corresponent col·legi professional,

– la declaració responsable de la persona tècnica competent projectista, acreditativa del compliment de la normativa aplicable al projecte segons el que establix l’article 53.1.*b*  de la Llei 24/2013, de 26 de desembre, del sector elèctric,

– una llista concreta i individualitzada de béns i drets que es considera necessari expropiar, disposada en el projecte tècnic, i

– una sol·licitud normalitzada d’avaluació d’impacte ambiental ordinària de data 26 de desembre de 2018, acompanyada amb els documents preceptius d’estudi d’impacte ambiental i el document de síntesi de l’estudi d’impacte ambiental, així com documents intitulats sobre no requeriment del projecte del desenvolupament de cap instrument de paisatge (estudi d’integració paisatgística). Cal advertir que l’abast de l’estudi d’impacte ambiental és el projecte d’ampliació i renovació de l’ST Corral del Cuervo (expedients ATRCCT/2017/16/12 i ATRCCT/2019/2/12 objecte d’esta resolució) i el de modificació de la línia de 132 kV CH Vallat-Corral del Cuervo i la línia de 66 kV Corral del Cuervo-l’Alcora (expedient ATLINE/2019/114/12) per a la connexió a les futures posicions a l’ST Corral del Cuervo, per a l’avaluació conjunta.

Consta en l’expedient l’acreditació, en data 14 de desembre de 2018, de l’abonament de les taxes administratives associades al tràmit instat.

El Servici Territorial d’Indústria i Energia, amb data 7 d’octubre, va requerir a la interessada perquè justificara la necessitat de sol·licitar la declaració d’utilitat pública de la instal·lació objecte d’estes autoritzacions. No obstant això, ja s’hauria resolt la sol·licitud de declaració d’utilitat pública de la instal·lació, d’acord amb el que s’indica en el paràgraf següent, de 5 de novembre de 2019, en el qual la interessada presenta, fora de termini, la justificació de la necessitat de sol·licitar la declaració d’utilitat pública de la instal·lació objecte d’estes autoritzacions, en la qual manifesta, en síntesis, que es pretén dotar les instal·lacions de la seguretat jurídica i accelerar l’execució, i sol·licita, si no és procedent tramitar la sol·licitud de declaració d’utilitat pública, en concret, que s’incorpore a la tramitació de l’expedient ATRCCT/2019/2/12, ja que el procediment que establix el paràgraf primer de l’article 75 d’esta Llei 16/2003 sol·licita l’informe a l’administració urbanística competent.

Amb data 30 d’octubre de 2019, el Servici Territorial d’Indústria i Energia de Castelló emet una resolució per la qual es desistix de la sol·licitud de declaració d’utilitat pública, en concret, per al projecte d’execució, perquè no s’ha presentat la justificació al requeriment fet i no s’han identificat els béns i drets afectats dels particulars diferents dels del mateix titular de la instal·lació sol·licitada, per la qual cosa es continua la instrucció de l’expedient únicament als efectes de les sol·licituds d’autorització administrativa prèvia i autorització administrativa de construcció d’estes instal·lacions. Notificada a la interessada en data 30 d’octubre de 2019, no consta que esta presentara cap recurs a la resolució.

No obstant la resolució referida, s’ha d’advertir que, en relació amb la sol·licitud de declaració d’utilitat pública de la instal·lació objecte d’esta autorització, la interessada manifesta, de conformitat amb la relació de béns i drets afectats presentada, que és l’única titular de la parcel·la a on s’emplaça la subestació ST Corral del Cuervo.

En data 12 de març de 2020, la interessada va presentar la relació dels organismes afectats per la realització de la modificació esmentada.

Per tant, el projecte plantejat presenta l’abast següent:

– canvi a un sistema integrat de protecció i control digital SIPCO de les posicions d’aparellatge convencional de la línia L/Sant Joan de Moró i L/La Plana 1, i l’autotransformador AT-2 i el transformador T-3, en el sistema de 132 kV, i

– una nova barra col·lectora tubular, amb la renovació de totes les posicions a un sistema compacte d’exterior SF6 i nous transformadors de mesura en el sistema de 66 kV.

La modificació inclou un nou edifici de control.

Amb data 9 de juliol de 2019, s’ha publicat en la secció primera, “Empresaris”, del *Boletín Oficial del Registro Mercantil*  (núm. 129), dins dels actes inscrits corresponents a la província de Biscaia, la inscripció del canvi de denominació social d’“Iberdrola Distribución Eléctrica, SA Unipersonal” per la denominació “I-DE Redes Eléctricas Inteligentes, SA Unipersonal”. Inscripció accessible en l’adreça URL:

<https://www.boe.es/borme/dias/2019/07/09/pdfs/OVKNV-T-7172-911-25.pdf>.

En el mateix sentit, en data actual, I-DE Redes Eléctricas Inteligentes, SA Unipersonal, es troba inscrita en el Registre administratiu de distribuïdors amb el número de registre R1-001 (registre accessible en el lloc web del Ministeri per a la Transició Ecològica i el Repte Demogràfic:

<https://energia.serviciosmin.gob.es/Gecos/DatosPublicos/ConsultaRegistro>), inscripció per a la qual és necessari acreditar el compliment de les capacitats esmentades en l’article 37 i 121.3 del Reial decret 1955/2000, d’1 de desembre, pel qual es regulen les activitats de transport, distribució, comercialització, subministrament i procediments d’autorització d’instal·lacions d’energia elèctrica.

Les instal·lacions de distribució d’energia elèctrica per a la modificació de les quals se sol·licita autorització se situen a la província de Castelló, i més concretament en el km 8,2 de la carretera CV-21, al paratge denominat la Pedrissa, a la parcel·la núm. 208 del polígon 8, al terme municipal d’Onda, a l’interior del parc de distribució de la subestació transformadora ST Corral del Cuervo, amb coordenades georeferenciades (coordenades UTM, fus 30, sistema de referència ETRS89) següents: X: 740092 Y: 4433231, titularitat d’I-DE Redes Eléctricas Inteligentes, SA Unipersonal, com així consta en el projecte tècnic administratiu.

El procediment administratiu corresponent a esta sol·licitud s’ha tramitat amb l’expedient de referència ATRCCT/2019/2/12, incoat a este efecte per l’anomenat, en aquell moment, Servici Territorial d’Indústria i Energia de Castelló.

Consten com a antecedents relacionats amb la subestació objecte de l’ampliació els següents actes administratius:

– Resolució de 3 de maig de 1982, de la Direcció General de l’Energia, per la qual s’autoritza l’establiment de la subestació transformadora d’energia elèctrica Corral del Cuervo, sol·licitada per Hidroeléctrica Española, SA, BOE Núm. 144 – 17.06.1982.

– Resolució de 21 de novembre de 1989, de la Direcció General d’Indústria i Energia, per la qual s’autoritza l’ampliació de l’estació transformadora de 132/66/20 kV a Onda (Castelló), DOGV Núm. 1.210 – 27.12.1989.

– Resolució de 20 d’abril de 2005, de la Direcció General d’Energia de la Conselleria d’Infraestructures i Transport de la Generalitat Valenciana, per la qual s’atorga a Iberdrola Distribución Eléctrica, SAU, autorització administrativa i s’aprova el projecte tècnic d’execució per a l’ampliació de la subestació transformadora de 132/66/20 kV denominada ST Corral del Cuervo, situada al terme municipal d’Onda (Castelló), publicada en el DOGV Núm. 5.006 – 16.05.2005 (Exp. ATRCCT/2004/12/12).

– Resolució de 19 de setembre de 2023, de la Direcció General d’Energia i Mines, per la qual s’atorguen a I-DE Redes Eléctricas Inteligentes, SA Unipersonal, l’autorització administrativa prèvia i l’autorització administrativa de construcció per a la modificació, per a canviar la configuració a simple barra partida mitjançant una nova posició de partició de barres, l’ampliació de tres noves posicions de línia, la renovació i la reubicació de la posició de la línia Vallat, la renovació de la posició de l’autotransformador AT-1 i l’adequació de la posició de la línia La Plana 1 en el sistema de 132 kV, i l’adequació de la posició de la línia l’Alcora en el sistema de 66 kV, de les instal·lacions de distribució d’energia elèctrica de la subestació transformadora de 132/66/20 kV denominada ST Corral del Cuervo, situada al terme municipal d’Onda, província de Castelló, i es declara, en concret, la utilitat pública de la instal·lació (expedient de referència ATRCCT/2017/16/12).

D’acord amb estos antecedents, l’ST Corral del Cuervo disposa de la següent configuració autoritzada:

Transformadors de potència:

– Dos (2) autotransformadors de potència trifàsics (AT-1) i (AT-2) de 80 MVA cada un i relació de transformació 132/66/20 kV.

– Un (1) transformador de potència trifàsic (T-3) de 40 MVA i relació de transformació 132/20 kV.

Sistema de 132 kV:

En parc d’intempèrie, amb configuració en simple barra partida (SBP), format per les posicions següents:

– Sis (6) posicions de línia (Vallat, La Plana 1 i La Plana 2 / Sant Joan de Moró, Alcalatén 1, La Plana 2 i Alcalatén 2), amb interruptor.

– Dos (2) posicions d’autotransformador, per als AT-1 i AT-2, amb interruptor.

– Una (1) posició de transformador, per al T-3, amb interruptor.

– Dos (2) sistemes de mesura de tensió en barra, sense interruptor.

– Una (1) posició de partició de barres amb interruptor.

Sistema de 66 kV:

En parc d’intempèrie, amb configuració en simple barra partida (SBP), format per les posicions següents:

– Cinc (5) posicions de línia (Vila-real, Onda–Vila-real, Onda, Colmenar i l’Alcora), amb interruptor.

– Dos (2) posicions d’autotransformador AT-1 i AT-2, amb interruptor.

– Una (1) posició d’enllaç longitudinal de barres, amb interruptor.

– Dos (2) sistemes de mesura de tensió en barra, sense interruptor (un en cada semibarra).

Sistema de 20 kV:

Un sistema d’MT, en instal·lació interior, amb envolupant metàl·lica. La configuració és en simple barra (SB), formada per les posicions següents:

– Huit (8) cel·les de línia, amb interruptor.

– Una (1) cel·la de transformador, amb interruptor.

– Una (1) cel·la de bateria de condensadors (BC-1), amb interruptor.

– Una (1) cel·la de mesura, sense interruptor.

– Dos (2) cel·les de servicis auxiliars, sense interruptor.

Cal advertir que part de les instal·lacions indicades anteriorment estan pendents d’executar la modificació, de conformitat amb la Resolució, de 19 de setembre de 2023, de la Direcció General d’Energia i Mines, perquè no consta l’autorització d’explotació de les instal·lacions arreplegades en l’esmentada resolució.

Als efectes previstos en l’article 9 del Decret 88/2005, de 29 d’abril, del Consell, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat Valenciana; l’article 144 del Reial decret 1955/2000, d’1 de desembre, de la sol·licitud d’autorització administrativa i de declaració, en concret, d’utilitat pública; l’article 36 de la Llei 21/2013, de 9 de desembre, d’avaluació ambiental; els articles 20 i 31 del Decret 162/1990, de 15 d’octubre, pel qual s’aprova el Reglament per a l’execució de la Llei 2/1989, de 3 de març, d’impacte ambiental; el Decret 32/2006, de 10 de març, pel qual es modifica el Decret 162/1990, i l’annex II de la Llei 5/2014, de 25 de juliol, de la Generalitat, d’ordenació del territori, urbanisme i paisatge, van ser objecte, conjuntament, d’informació pública durant el termini reglamentari en:

– el *Diari Oficial de la Generalitat Valenciana*, de 10 de març de 2020, (DOGV núm. 8778).

Així mateix, els projectes i els documents annexos, s’han exposat per a consulta pública en l’adreça electrònica següent <https://cindi.gva.es/es/web/energia/castello2>, en castellà i <https://cindi.gva.es/va/web/energia/castello2>, en valencià, en l’apartat “Informació pública”.

D’acord amb la documentació que hi ha en l’expedient, no s’han presentat al·legacions.

Tot i no haver-se fet el tràmit d’informació pública, a l’efecte de l’article 144 del Reial decret 1955/2000, d’1 de desembre, la sol·licitud de declaració, en concret, d’utilitat pública, s’ha d’entendre que no procedia la instrucció d’esta, de conformitat amb la llista de béns i drets afectats presentada, ja que la interessada és l’única titular de la parcel·la a on s’emplaça la subestació ST Corral del Cuervo, i s’ha donat per desistida la sol·licitud mitjançant la Resolució, de data 30 d’octubre de 2019, del Servici Territorial d’Indústria i Energia de Castelló.

Segons el que manifesta la interessada mitjançant un escrit, de data 11 de març de 2020, no hi ha organismes afectats, quant al tràmit disposat en els articles 9 i 11 del Decret 88/2005, pel que fa al fet que presenten la conformitat o l’oposició i/o emeten un informe de condicionats tècnics de la instal·lació sol·licitada, com que la modificació es desenvoluparà, íntegrament, a l’interior de la subestació titular de la interessada, no hi ha, per tant, organismes amb béns o drets a càrrec seu afectats per la instal·lació.

Segons el que es preveu en l’article 75.1 de la Llei 16/2003, de 17 de desembre, de mesures fiscals, de gestió administrativa i financera i d’organització de la Generalitat Valenciana, i l’article 72 de la Llei 16/2008, de 22 de desembre, en el si del procediment d’autorització administrativa regulat pel Decret 88/2005, de 29 d’abril, el llavors Servici Territorial d’Indústria i Energia de Castelló va remetre separata del projecte corresponent al Servici Territorial d’Urbanisme de Castelló i a l’Ajuntament d’Onda perquè emeteren, en el termini de trenta dies, informe sobre l’adaptació del projecte de la instal·lació al planejament urbanístic que resultara aplicable, amb el resultat que, en síntesi, es detalla:

– Servei Territorial d’Urbanisme. Consta en l’expedient l’Informe, de data 12/05/2020, del cap del Servici Territorial d’Urbanisme de Castelló, en el qual s’indica que, en relació amb les competències que li corresponen en matèria d’urbanisme, eixe servici territorial no té cap objecció a la instal·lació.

– Ajuntament d’Onda. Mitjançant l’informe de data 18/02/2020, l’enginyer municipal indica que les obres i l’estudi d’impacte ambiental que es descriuen en els projectes per als quals se sol·licita informació urbanística s’ajusten a la normativa del Pla general d’ordenació urbana. Amb data 28/02/2020 la interessada mostra la conformitat amb l’informe.

Cal advertir que, esta petició d’informe, en matèria urbanística, es fa, sense que siga preceptiu, perquè s’ha desestimat la declaració d’utilitat pública, en concret, estes instal·lacions, mitjançant la Resolució del Servici Territorial d’Indústria i Energia de Castelló, de data 30 d’octubre de 2019.

Tenint en compte el procediment establit reglamentàriament i a fi que, en el termini de trenta dies, prestaren la seua conformitat o oposició als documents ambientals i/o establiren els condicionants ambientals procedents, el llavors Servici Territorial d’Indústria i Energia de Castelló va remetre a les següents administracions i organismes un escrit junt amb l’URL de la informació pública per a la consulta dels documents presentats, estos són: projecte de la instal·lació elèctrica, estudi d’impacte ambiental i document de síntesi de l’estudi d’impacte ambiental, amb el resultat que es detalla:

– Diputació Provincial de Castelló. Està inclòs en l’expedient l’Informe, de data 14/05/2020, del cap del Servici de Carreteres, en el qual s’indica que les actuacions projectades es desenvolupen a la parcel·la 208 del polígon 8 del terme municipal d’Onda, adjacent a la carretera CV-21 (l’Alcora-Onda), que pertany a la xarxa viària autonòmica de titularitat de la Generalitat Valenciana, a què s’haurà de sol·licitar, si és el cas, l’informe corresponent. Pel que fa a la xarxa viària provincial de titularitat de la Diputació de Castelló, no resulta afectada cap carretera, ja que la més pròxima, la CV-189 (Castelló-Ribesalbes), està a uns 170 metres de distància.

– Direcció General de Salut Pública. Consta un informe de data 12/06/2020, en el qual s’establixen consideracions en matèria de sanitat ambiental, i s’hi indica, en síntesi, que s’ha d’estimar la població exposada al risc ambiental i s’ha de tindre en compte el compliment de la normativa sectorial sobre la protecció contra la contaminació acústica, la de qualitat de l’aire i la protecció de l’atmosfera, així com la relativa a les línies elèctriques d’alta tensió. Respecte a l’estudi d’impacte referent als camps magnètics i camps elèctrics derivats de l’execució del projecte, s’especifica que durant la fase de funcionament en la línia elèctrica es generaran camps elèctrics i magnètics a conseqüència del pas del corrent, encara que no es preveuen valors significatius en les proximitats del traçat.

– Direcció General de Medi Natural i d’Avaluació Ambiental Consta en l’expedient l’Informe del Servici de Vida Silvestre, de data 17/02/2021, en el qual es conclou que la realització del projecte no causarà afeccions negatives a hàbitats ni a espècies protegides en el seu àmbit de competències. La subestació se situa en zona de protecció d’avifauna per línies elèctriques. Per això, qualsevol suport de línia elèctrica que estiga implicat en la reforma ha de complir amb el que s’establix en el Reial decret 1432/2008 per a evitar possibles electrocucions d’aus.

– Direcció General de Política Territorial i Paisatge – PATRICOVA. Consta en l’expedient un informe de data 02/05/2022 en el qual es conclou que “… l’ampliació de la subestació transformadora de 132/66/20 KV, denominada «ST Corral del Cuervo», polígon 8, parcel·la 208, al terme municipal d’Onda (Castelló), no es troba afectada per risc d’inundació, ni té altres afeccions territorials rellevants, de conformitat amb les determinacions normatives del Pla d’acció territorial de caràcter sectorial sobre prevenció del risc d’inundació a la Comunitat Valenciana, així com la resta de normativa d’aplicació i cartografia oficial tinguda en compte en l’elaboració de l’informe”. Remés a la interessada, consta la conformitat amb este, de data 30/05/2022.

– Ajuntament d’Onda. Tenint en compte el que s’ha informat anteriorment, consta un informe, de data 29/05/2020, de l’enginyer municipal, pel qual s’indica que les obres i l’estudi d’impacte ambiental que es descriuen en els projectes per als quals se sol·licita informació urbanística s’ajusten a la normativa del Pla general d’ordenació urbana.

– Direcció General de Cultura i Patrimoni. Consta en l’expedient l’informe, de data 28/09/2020, en el qual s’indica que no hi ha cap afecció al patrimoni cultural i s’hi informa favorablement.

– En l’expedient no figura l’informe mediambiental sol·licitat a la Confederació Hidrogràfica del Xúquer, el Servici Territorial d’Urbanisme i el Servici Territorial de Medi Ambient.

Instruït el tràmit d’informació pública i consultes, d’acord amb les previsions del Decret 88/2005, de 29 d’abril, i amb la legislació en matèria d’avaluació d’impacte ambiental, el Servici Territorial va remetre al Servici d’Avaluació d’Impacte Ambiental el projecte tècnic, l’estudi d’impacte ambiental i el document de síntesi, així com els informes de caràcter ambiental rebuts durant la fase de consultes i les respostes a estos per la interessada, a l’efecte del pronunciament ambiental de la instal·lació objecte d’esta autorització.

En relació amb el pronunciament ambiental, consta en l’expedient una còpia de la declaració d’impacte ambiental (DIA), de data 28 d’abril de 2022 (expedient 118/2307-XZU), de la Direcció General de Qualitat i Educació Ambiental, de la Conselleria d’Agricultura, Desenvolupament Rural, Emergència Climàtica i Educació Ambiental, publicada en elDOGV núm. 9436, de data 27 de setembre de 2022, en la qual s’estima acceptable, només a efectes ambientals i sense perjuí de l’obtenció prèvia de les autoritzacions sectorials que li siguen aplicables, el projecte d’ampliació i renovació de l’ST Corral del Cuervo (expedients ATRCCT/2017/16/12 i ATRCCT/2019/2/12) i la modificació de línia de 132 kV CH Vallat – Corral del Cuervo i línia de 66 kV Corral del Cuervo – Alcora (expedient ATLINE/2019/114/12), per a la connexió a les futures posicions a l’ST Corral del Cuervo, promogut per i-DE Redes Eléctricas Inteligentes, SAU, a Onda (Castelló), sempre que es desenvolupe d’acord amb el que s’establix en l’estudi d’impacte ambiental, el projecte tècnic i la resta de documentació que conste en l’expedient i de conformitat amb els condicionats establits en esta DIA.

La necessitat d’esta instal·lació, com a requisit previ a la justificació pel sol·licitant i a l’avaluació per l’òrgan competent per a autoritzar-la, està determinada, essencialment, segons el que expressa la distribuïdora en la documentació, per la renovació dels equips del parc perquè estan obsolets i l’adequació d’altures i distàncies elèctriques a la resta d’equips. Així mateix, es dota el nou aparellatge d’un sistema de protecció i control basat en tecnologia digital. També s’actualitza el control digital del parc de 132 kV que ho requerix. L’actuació seguix l’objectiu de millorar la fiabilitat, l’operativitat i la seguretat de la instal·lació, la qual cosa redundarà en la qualitat del subministrament i en l’explotació de la xarxa.

Cal advertir que la modificació plantejada en el projecte de referència entra dins del pla d’ampliació i modificació de la subestació Corral del Cuervo que aborden els expedients següents, que es troben en tramitació en esta administració:

– Expedient ATRCCT/2017/16/12, amb Resolució, de 19 de setembre de 2023, de la Direcció General d’Energia i Mines, relacionada amb els antecedents de la subestació.

– Expedient ATRCCT/2019/2/12, objecte d’esta resolució.

De la mateixa manera, es faran canvis que afecten les línies existents en l’entorn de la subestació ST Corral del Cuervo derivats de les distàncies requerides a la futura ampliació de la CV-21 i de les noves connexions de línia, que s’arrepleguen en els expedients en tramitació següents:

– Expedient ATLINE/2018/143/12, que preveu la construcció de la nova línia aèria de 132 kV de tensió nominal, de doble circuit, Corral del Cuervo – Alcalatén, amb una longitud de 7,75 km, amb conductor tipus HAWK.

– Expedient ATLINE/2019/60/12, que preveu la construcció d’una nova línia 132 kV de tensió nominal, de doble circuit, Corral del Cuervo – La Plana, amb una longitud de 12 km, i amb conductor tipus HAWK i desmuntatge de 10,5 km de L/132 kV SC existent.

– Expedient ATLINE/2019/114/12, amb la Resolució de 9 de novembre de 2023, de la Direcció General d’Energia i Mines.

S’ha d’entendre que la instal·lació no generarà incidències negatives en el sistema, tenint en consideració que la instal·lació en qüestió forma part d’un conjunt d’actuacions la finalitat de les quals és atendre les necessitats d’infraestructura elèctrica de la zona, i versa sobre una modificació al parc de distribució d’una subestació existent i en servici.

A l’efecte de la justificació, s’ha d’indicar que l’ampliació de la subestació de transformació ST Corral del Cuervo, objecte d’esta resolució, ha sigut prevista en els plans d’inversió anuals i triennals presentats per la I-DE Redes Eléctricas Inteligentes, SA Unipersonal, concretament:

– En el Pla d’inversió triennal 2019-2021, informat favorablement per esta direcció general, es va arreplegar l’actuació “Substitució de 8 interruptors en el sistema de 66 kV i TIS i PROT (5L+2T+EB)” (codi del projecte: P2-E-66) i la “renovació de les proteccions dels transformadors AT-1 i AT-2 i la instal·lació de PBD 132 kV”(codi de projecte: P2-PROAT-37) de la subestació ST Corral del Cuervo, com a inversió prevista per l’any 2020, i inversió bruta total de 716,270 €, sense haver-hi previstos ingressos sufragats per tercers.

– En l’últim pla d’inversió de la distribuïdora, Pla d’inversió anual 2024 i triennal 2024-2026, que informa favorablement esta direcció general, es va arreplegar l’actuació de renovació del sistema de 66 kV a SIPCO (codi del projecte: 00073296-100790435) de la subestació ST Corral del Cuervo, com a inversió prevista per al 2025, la qual incrementa la inversió bruta a 1.718.460,31 €, sense haver-hi previstos ingressos sufragats per tercers.

Consta en l’expedient informe favorable i proposta de resolució del Servici d’Infraestructures i Subministraments Energètics, la qual ha sigut elevada per la Subdirecció General d’Energia i Mines a este centre directiu per a la resolució.

*Fonaments de dret*

La instrucció i resolució d’este procediment administratiu correspon a la Generalitat, ja que la instal·lació elèctrica objecte del procediment està radicada íntegrament en el territori de la Comunitat Valenciana, i no està enquadrada en les que preveu l’article 3.13 de la Llei 24/2013, de 26 de desembre, del sector elèctric, que són competència de l’Administració general de l’Estat.

D’acord amb el que disposa l’article 4.1.*a*  i el punt 2 de la disposició addicional primera del Decret 88/2005, de 29 d’abril, regulador dels procediments d’autorització d’instal·lacions de producció, transport i distribució d’energia elèctrica que són competència de la Generalitat, concordat amb l’article 16 del Decret 226/2023, de 19 de setembre, del Consell, pel qual s’aprova el Reglament orgànic i funcional de la Conselleria d’Innovació, Indústria, Comerç i Turisme, i l’Orde 10/2022, de 26 de setembre (que continuarà vigent quant a la regulació del nivell administratiu que no s’opose al Decret 226/2023, i fins que s’aprove l’orde corresponent de desplegament), i de conformitat amb el títol X del Decret 112/2023, de 25 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat, modificat pel Decret 126/2023, de 4 d’agost, correspon a la Direcció General d’Energia i Mines d’este departament la resolució d’este procediment.

Segons l’article 52.3 de la Llei 39/2015, d’1 d’octubre, del procediment administratiu comú de les administracions públiques, l’òrgan competent podrà convalidar l’acte viciat, quan este òrgan siga el superior jeràrquic de qui va dictar este acte, si el vici consistix en incompetència no determinant de nul·litat.

D’acord amb l’article 38.2 de la Llei 24/2013, de 26 de desembre, del sector elèctric i amb l’article 38.1 del Reial decret 1955/2000, d’1 de desembre, pel qual es regulen les activitats de transport, distribució, comercialització, subministrament i procediments d’autorització d’instal·lacions d’energia elèctrica, la instal·lació elèctrica objecte de la sol·licitud constituïx part de les xarxes de distribució.

D’acord amb el que disposa l’article 53 de la Llei 24/2013, de 26 de desembre, del sector elèctric; l’article 37 del Reial decret 1955/2000, d’1 de desembre, i l’article 8 del Decret 88/2005, de 29 d’abril, els sol·licitants d’autoritzacions d’instal·lacions de distribució d’energia elèctrica han d’acreditar la seua capacitat legal, tècnica i economicofinancera exigible per a la realització de cada un dels projectes que presenten, tot això sense perjuí del que preveu este últim en relació amb l’exempció d’acreditació d’estes capacitats que potestativament puga atorgar l’Administració per als qui exercisquen l’activitat.

D’acord amb els articles 39 i 53 de la Llei 24/2013, de 26 de desembre, del sector elèctric, i els articles 7.1.*a*  i *b*  del Decret 88/2005, de 29 d’abril, la construcció, incloent-hi la modificació, d’instal·lacions elèctriques que pertanguen a la xarxa de distribució requerix una autorització administrativa prèvia i una autorització administrativa de construcció.

De conformitat amb l’article 7.1.*a*  de la Llei 21/2013, de 9 de desembre, d’avaluació ambiental, el projecte ha sigut objecte d’una avaluació d’impacte ambiental ordinària, en concordança amb l’annex I, grup 2.*g*  del Decret 32/2006, del Consell, pel qual es modifica el Decret 162/1990, de 15 d’octubre, del Consell de la Generalitat, pel qual es va aprovar el Reglament per a l’execució de la Llei 2/1989, de 3 de març, de la Generalitat Valenciana.

D’acord amb l’incís *a*  de l’article 3 del Decret 88/2005, de 29 d’abril, la instal·lació està classificada dins del grup primer, ja que està emplaçada dins d’una subestació de transformació amb tensió en algun dels seus costats igual o superior a 36 kV.

Per a les sol·licituds d’autorització administrativa prèvia i d’autorització administrativa de construcció, és aplicable el capítol II del Decret 88/2005, de 29 d’abril, atés que la instal·lació elèctrica objecte d’este procediment està classificada dins del grup primer.

D’acord amb l’apartat 2.A.4 de l’article 5 del Decret 88/2005, de 29 de novembre, en la sol·licitud d’autorització administrativa prèvia s’ha de justificar la necessitat de la instal·lació i que esta no genera incidències negatives en el sistema.

La instrucció de l’expedient requerirà, si és el cas, quan es declare, en concret, la utilitat pública de la instal·lació, sol·licitar l’informe preceptiu a l’administració urbanística competent sobre l’adaptació de la instal·lació al planejament urbanístic que resulte aplicable, d’acord amb el que disposa l’article 75 de la Llei 16/2003, de 17 de desembre, de mesures fiscals, de gestió administrativa i financera, i d’organització de la Generalitat Valenciana, i l’article 72 de la Llei 16/2008, de 22 de desembre, de mesures fiscals, de gestió administrativa i financera, i d’organització de la Generalitat. En esta sol·licitud no hi ha causa per a la declaració d’utilitat pública concreta als efectes expropiatoris que preveu la llei, per la qual cosa no és preceptiu sol·licitar l’informe esmentat.

D’acord amb el que establix l’article 130.1 del Reial decret 1955/2000, d’1 de desembre, els projectes d’execució d’instal·lacions elèctriques sotmesos a aprovació s’han d’elaborar d’acord amb els reglaments tècnics en la matèria; en este cas, el Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió i les seues instruccions tècniques complementàries.

Segons els articles 54 i 55.1 de la Llei 24/2013, de 26 de desembre, del sector elèctric, i 140 del Reial decret 1955/2000, la declaració d’utilitat pública de les instal·lacions elèctriques de generació, transport i distribució d’energia elèctrica es realitza a l’efecte d’expropiació forçosa dels béns i drets necessaris per a l’establiment i de la imposició i l’exercici de la servitud de pas, i serà necessària, per al reconeixement en concret de la utilitat pública de les instal·lacions al·ludides, la presentació, per part de l’empresa que ho sol·licite, d’una relació concreta i individualitzada dels béns o drets que considere que és necessari expropiar. Doncs bé, en esta sol·licitud no hi ha cap causa per a la declaració d’utilitat pública concreta als efectes expropiatoris que preveu la llei, ni tampoc de cap dels efectes que establix l’article 56 de la norma legal esmentada (ni de l’article 149 del Reial decret 1955/2000) que la peticionària haja acreditat, ja que l’únic bé identificat en l’esmentada sol·licitud, afectat per la instal·lació, s’entén que és de la seua titularitat, i tots els treballs necessaris per a construir les instal·lacions autoritzades per esta resolució es desenvoluparan dins del perímetre de l’actual subestació, en concret dins del parc de distribució de la subestació de la qual la sol·licitant és propietària.

D’acord amb el que establix la disposició transitòria primera del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la reactivació econòmica urgent, els procediments regulats en este decret llei en tràmit en el moment de l’entrada en vigor es regiran per la normativa anterior, sense perjuí que les persones interessades puguen presentar una nova sol·licitud.

En consideració del que s’ha exposat, una vegada complits els requisits i els procediments legals i reglamentaris que s’establixen en la legislació vigent aplicable,

RESOLC

*Primer. Atorgament d’autorització administrativa prèvia*

Atorgar l’autorització administrativa prèvia a I-DE Redes Eléctricas Inteligentes, SA Unipersonal, entesa com el dret a fer la modificació, per partida (SBP), pel canvi a un sistema integrat de protecció i control digital SIPCO de quatre posicions d’aparellatge convencional (línies L/Sant Joan de Moró i L/La Plana 1, i autotransformador AT-2 i transformador T-3) en el sistema de 132 kV, la instal·lació d’una nova barra col·lectora tubular, i la renovació de totes les posicions al sistema compacte d’exterior SF6 i dels transformadors de mesura en el sistema de 66 kV, de les instal·lacions de distribució d’energia elèctrica de la subestació transformadora de 132/66/20 kV, denominada ST Corral del Cuervo, amb l’abast que es mostra a continuació:

Emplaçament:

– Municipi (província): Onda (Castelló)

– Localització: km 8,2 de la carretera CV-21, paratge la Pedrissa, parcel·la núm. 208, polígon 8

– Referència cadastral: 96281T260391668433HA

– Superfície de la parcel·la: 11.767 m²

– Superfície de l’ampliació: 3.383,24 m²

– Projecció cartogràfica UTM (fus 30, ETRS89): X = 740092; Y = 4433231

Instal·lacions i equips a executar:

Sistema de 132 kV.

Pas del sistema convencional de control a un sistema integrat de protecció i control digital (SIPCO), de les posicions de línia que hi ha, L/Sant Joan de Moró i L/La Plana 1, i les posicions d’autotransformador AT-2 i transformador T-3; per a fer-ho és necessari renovar els transformadors d’intensitat per tal que en tinguen 3 secundaris. En total s’instal·laran dotze (12) nous transformadors d’intensitat amb les característiques següents:

Posició de línia L/Sant Joan de Moró:

– Tres (3) transformadors d’intensitat de tensió nominal 72,5 kV, relació de transformació 300-600/3-6 X.

Posició de línia L/La Plana 1:

– Tres (3) transformadors d’intensitat de tensió nominal 72,5 kV, amb relació de transformació 300-600/0-4 J.

Posició d’autotransformador AT-2:

– Tres (3) transformadors d’intensitat de tensió nominal 72,5 kV, relació de transformació 600-1200/0-4 W.

Posició de transformador T-3:

– Tres (3) transformadors d’intensitat de tensió nominal 72,5 kV, relació de transformació 600-1200/1-3 D.

Sistema de 66 kV.

Renovació del sistema de 66 kV, amb l’abast següent:

Nova barra col·lectora tubular de 66 kV amb sis (6) transformadors nous de tensió inductius de barres, tres (3) en cada extrem de les semibarres A1 i A2 de tensió nominal 72,5 kV, 50 Hz de freqüència, capacitància mínima 4.800 + 10 % – 5 % pF.

Renovació de les posicions següents:

– una (1) posició de partició de barres formada per un conjunt híbrid HIS en SF6, amb interruptor de tensió nominal de 72,5 kV, intensitat nominal de 2.000 A, poder de tall en curtcircuit de 25 kA/3 s, 50 Hz de freqüència.

– Una (1) posició de línia, línia Colmenar. Es connectarà en la posició actual en la semibarra A1 a un nou pòrtic de línia formada per:

– un (1) conjunt híbrid HIS en SF6, amb interruptor de tensió nominal 72,5 kV, intensitat nominal 2000 A, poder de tall en curtcircuit 25 kA/3 s,

– un (1) transformador de tensió inductiu per a mesurar la posició de la línia de tensió nominal 72,5 kV, 50 Hz de freqüència, capacitància mínima 4.800 + 10 % – 5 % pF, i

– tres (3) parallamps de tensió nominal 66 kV, tensió màxima de servici continu 53 kV, intensitat nominal de descàrrega 10 kV.

– Una (1) posició de línia, línia Onda. Es connectarà en la posició actual en la semibarra A1 a un nou pòrtic de línia formada per:

– un (1) conjunt híbrid HIS en SF6, amb interruptor de tensió nominal 72,5 kV, intensitat nominal 2000 A, poder de tall en curtcircuit 25 kA/3 s,

– un (1) transformador de tensió inductiu per a mesurar la posició de la línia de tensió nominal 72,5 kV, 50 Hz de freqüència, capacitància mínima 4.800 + 10 % – 5 % pF, i

– tres (3) parallamps de tensió nominal 66 kV, tensió màxima de servici continu 53 kV, intensitat nominal de descàrrega 10 kV.

– Una (1) posició de línia, línia l’Alcora. Es desplaçarà a una nova posició en la semibarra A2, i passarà a l’arribada de línia de cable aïllat subterrani de 66 kV formada per:

– un (1) conjunt híbrid HIS en SF6, amb interruptor de tensió nominal 72,5 kV, intensitat nominal 2000 A, poder de tall en curtcircuit 25 kA/3 s,

– un (1) transformador de tensió inductiu per a mesurar la posició de la línia de tensió nominal de 72,5 kV, freqüència de 50 Hz, capacitància mínima 4.800 + 10 % – 5 % pF, i

– tres (3) parallamps de tensió nominal 66 kV, tensió màxima de servici continu 53 kV, intensitat nominal de descàrrega 10 kV.

– Una (1) posició de línia, línia Onda–Vila-real. Es connectarà en la posició actual, en la semibarra A2, a un nou pòrtic de línia formada per:

– un (1) conjunt híbrid HIS en SF6, amb interruptor de tensió nominal 72,5 kV, intensitat nominal 2000 A, poder de tall en curtcircuit 25 kA/3 s,

– un (1) transformador de tensió inductiu per a mesurar la posició de la línia de tensió nominal de 72,5 kV, freqüència de 50 Hz, capacitància mínima 4.800 + 10 % – 5 % pF, i

– tres (3) parallamps de tensió nominal 66 kV, tensió màxima de servici continu 53 kV, intensitat nominal de descàrrega 10 kV.

– Una (1) posició de línia, línia Vila-real. Es connectarà en la posició actual, en la semibarra A2, a un nou pòrtic de línia formada per:

– un (1) conjunt híbrid HIS en SF6, amb interruptor de tensió nominal 72,5 kV, intensitat nominal 2000 A, poder de tall en curtcircuit 25 kA/3 s,

– un (1) transformador de tensió inductiu per a mesurar la posició de la línia de tensió nominal de 72,5 kV, freqüència de 50 Hz, capacitància mínima 4.800 + 10 % – 5 % pF, i

– tres (3) parallamps de tensió nominal 66 kV, tensió màxima de servici continu 53 kV, intensitat nominal de descàrrega 10 kV.

– Una (1) posició de transformador de potència AT1. Es connectarà en la posició actual en la semibarra A1, formada per:

– un (1) conjunt híbrid HIS en SF6, amb interruptor de tensió nominal 72,5 kV, intensitat nominal 2000 A, poder de tall en curtcircuit 25 kA/3 s.

– Una (1) posició de transformador de potència AT-2. Es connectarà en la posició actual, en la semibarra A2, formada per:

– un (1) conjunt híbrid HIS en SF6, amb interruptor de tensió nominal 72,5 kV, intensitat nominal 2000 A, poder de tall en curtcircuit 25 kA/3 s.

Edificis.

Dins de l’abast de la renovació s’instal·larà un nou edifici de control a on se situaran els nous armaris de control integrat i els nous quadros d’SA. D’una única planta, i una única sala. La superfície aproximada serà de 70 m2.

El pressupost total del projecte d’ampliació de la instal·lació objecte d’esta autorització és d’un milió sis-cents quaranta-tres mil cinc-cents setze euros amb huit cèntims (1.719.885,34 €), valor que consta en el projecte d’execució, i sense perjuí del valor d’inversió bruta consignat en els plans d’inversió, tal com s’ha indicat en els antecedents.

D’acord amb l’últim paràgraf de l’article 53.6 de la Llei 24/2013, de 26 de desembre, del sector elèctric, i l’article 6.4 del Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat, esta autorització s’atorga, sense perjuí de les concessions, autoritzacions, llicències i els permisos, tant públics com privats, que haja d’obtindre I-DE Redes Eléctricas Inteligentes, SA Unipersonal, d’acord amb altres disposicions que resulten aplicables, i en especial les relatives a l’ordenació del territori i al medi ambient.

El titular d’esta autorització tindrà els drets, els deures i les obligacions previstos en el títol VII de la Llei 24/2013, de 26 de desembre, del sector elèctric i el seu desplegament reglamentari. En tot cas, I-DE Redes Eléctricas Inteligentes, SA Unipersonal, ha d’observar els preceptes, les mesures i les condicions que establisca la legislació aplicable en cada moment per a l’activitat de distribució d’energia elèctrica.

L’incompliment de les condicions i els requisits que establix esta autorització o la variació substancial dels pressupostos que han determinat que s’atorgue podran ocasionar que es revoque.

*Segon. Atorgament d’autorització administrativa de construcció*

Atorgar l’autorització administrativa de construcció dels elements i/o parts de la instal·lació del projecte tècnic d’execució de data 12 de desembre de 2018, redactats per la persona tècnica titulada competent i visat pel corresponent col·legi professional, presentat per a construir l’ampliació de la instal·lació corresponent descrita en el punt primer d’esta resolució, que habilita a I-DE Redes Eléctricas Inteligentes, SA Unipersonal, a construir la instal·lació interessada complint els requisits tècnics exigibles i d’acord amb les condicions següents:

1. La instal·lació elèctrica s’haurà d’executar segons el projecte presentat i amb els condicionants tècnics que establixen les administracions, els organismes i les empreses de servici públic o d’interés general afectats per esta instal·lació i que el titular ha acceptat.

En cas que fora necessari introduir modificacions en la instal·lació, el titular d’esta resolució haurà de sol·licitar, abans d’executar-la, les autoritzacions corresponents. En cas que es tracte de modificacions no substancials, segons l’article 13 del Decret 88/2005, no farà falta ni l’autorització administrativa prèvia ni l’autorització administrativa de construcció de la modificació, i només s’haurà d’obtindre l’autorització d’explotació. Per a la sol·licitud d’autorització d’explotació, s’ha de procedir segons el que disposa l’article 12 del Decret 88/2005 i aportar, a més, la documentació tècnica acreditativa del compliment de les condicions de seguretat de les instal·lacions i de l’element modificat.

2. La instal·lació que s’ha d’executar haurà de complir, en tot cas, el que establix el Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió i les instruccions tècniques complementàries ITC-RAT 01 a 23.

3. El titular de la instal·lació està subjecte a les següents condicions d’orde mediambiental, establides en la Declaració d’impacte ambiental (118/0555-UVY), de data 28 d’abril de 2022, de la Direcció General de Qualitat i Educació Ambiental, que es transcriuen:

– Són aplicables les previsions del Decret 7/2004, de 23 de gener, que establix el plec de normes de seguretat en prevenció d’incendis forestals durant l’execució de les obres i tasques de manteniment, atesa la proximitat de terreny forestal.

– El suport projectat ha de complir la normativa establida en el Reial decret 1432/2008, de 29 d’agost, pel qual s’establixen les mesures per a la protecció de l’avifauna contra la col·lisió i l’electrocució en línies elèctriques d’alta tensió.

– Les accions incloses en el Programa de vigilància i seguiment ambiental s’hauran de documentar a l’efecte d’acreditar l’adopció i l’execució de les mesures preventives i correctores proposades i la comprovació de l’eficàcia que tenen. La documentació haurà d’estar a la disposició de les autoritats competents.

– En els termes que preveu l’article 43 de la Llei 21/2013, de 9 de desembre, esta declaració d’impacte ambiental perdrà la vigència i cessarà en la producció dels efectes que li són propis si, una vegada publicada en el *Diari Oficial de la Generalitat Valenciana*, no s’ha començat l’execució del projecte en el termini de quatre anys. A este efecte, el promotor notificarà a l’òrgan ambiental el començament de les obres.

Sense perjuí d’això, i a l’efecte de l’article 42.2 de la Llei 21/2013, de 9 de desembre, d’avaluació ambiental, s’inserix íntegrament el pronunciament emés per l’òrgan d’avaluació ambiental mitjançant remissió i accessibilitat a este publicat en el [DOGV núm. 9436](https://dogv.gva.es/datos/2022/09/27/pdf/2022_8404.pdf), de data 27 de setembre de 2022.

4. El termini per a l’execució i la posada en servici de la instal·lació és de vint-i-dos (22) mesos des de l’endemà de notificar-ho. No obstant això, abans que finalitze, es podrà sol·licitar una ampliació concreta per mitjà d’una sol·licitud motivada a este òrgan directiu, que s’haurà d’adjuntar, a este efecte, a la documentació justificativa de la demora i del cronograma de treballs que es preveuen per al nou termini sol·licitat.

5. Als efectes previstos en l’article 43.1 de la Llei 21/2013, de 9 de desembre, d’avaluació ambiental, I-DE Redes Eléctricas Inteligentes, SA Unipersonal, ha de comunicar a l’òrgan ambiental la data de començament d’execució d’este projecte autoritzat.

6. El titular d’esta resolució està obligat a comunicar per escrit, amb la diligència adequada, les incidències dignes d’esment que es produïsquen durant l’execució, tant a esta direcció general com al Servici Territorial d’Indústria, Energia i Mines de Castelló.

7. El titular d’esta resolució està obligat a complir els deures i les obligacions derivats de la legislació de prevenció de riscos laborals vigent durant la construcció.

8. Sense perjuí del que preveu l’article 12.4 del Decret 88/2005, de 29 d’abril, el personal tècnic en la matèria adscrit a esta direcció general o del Servici Territorial d’Indústria, Energia i Mines pot fer les comprovacions i les proves que considere necessàries durant les obres i quan estes finalitzen, en relació amb l’adequació d’estes a la documentació tècnica presentada i al compliment de la legislació vigent i de les condicions d’esta resolució.

9. Finalitzades les obres de construcció de la instal·lació, I-DE Redes Eléctricas Inteligentes, SA unipersonal, en el termini màxim de deu dies hàbils, ho ha de comunicar al servici territorial competent en matèria d’energia a l’efecte de sol·licitar l’autorització d’explotació prevista en l’article 12 del Decret 88/2005, de 29 d’abril. Esta sol·licitud s’ha de presentar amb un certificat de direcció i final d’obra subscrit per una persona facultativa competent que acredite que és conforme amb els reglaments tècnics en la matèria i amb esta autorització administrativa i l’autorització de construcció del projecte d’execució, el qual s’ha d’adjuntar amb la resta de documentació que exigix la regulació del sector elèctric i de seguretat industrial aplicable a la instal·lació. Quan el certificat de direcció i final d’obra mencionat no l’haja visat el col·legi professional corresponent, s’acompanyarà de la declaració responsable oportuna, segons indica la Resolució de 22 d’octubre de 2010, de la Direcció General d’Energia, publicada en el DOGV núm. 6389, de data 3 de novembre de 2010.

Com que es tracta d’una instal·lació d’una activitat regulada econòmicament pel sistema elèctric i sotmesa a planificació o retribució, s’ha d’afegir un certificat del sol·licitant de l’autorització d’explotació relatiu a la informació de les característiques tècniques i econòmiques que conté el pla anual del transportista o distribuïdor i les referències, quan siga procedent, a les instal·lacions model que preveu la regulació en què queda enquadrada, així com esta mateixa informació corresponent a la instal·lació executada de manera efectiva i l’autorització d’explotació de la qual se sol·licita. Igualment, s’ha d’indicar el pressupost real d’execució i la part que haja sigut sufragada per terceres persones, diferents del sol·licitant d’esta autorització. Esta informació s’ha d’adjuntar, pel que fa a les instal·lacions actuals que siguen modificades, substituïdes o adequades, juntament amb una còpia de les autoritzacions d’explotació (o les actes de posada en servici) i, en cas que no s’aporten, la justificació de no disposar d’estes, cas en què caldrà adjuntar la referència a l’expedient amb la data perquè siga recaptada per esta administració, per tal que, en la resolució d’autorització d’explotació de les instal·lacions que autoritze la posada en servici, es faça referència expressa al desmantellament i el tancament de les parts afectades.

Quan este centre directiu siga el competent per a autoritzar l’explotació de la instal·lació, el servici territorial corresponent farà la instrucció d’este procediment i elevarà a esta direcció general la documentació pertinent per a emetre l’autorització d’explotació respectiva, juntament amb l’informe.

10. Esta direcció general, amb el tràmit previ del procediment oportú, deixarà sense efecte esta autorització en qualsevol moment en què observe l’incompliment o la inobservança de les condicions que s’imposen en esta.

*Tercer. Convalidació de la Resolució del Servici Territorial d’Indústria i Energia*

Convalidar la Resolució, de data 30 d’octubre de 2019, per la qual es desistix la sol·licitud de declaració de la utilitat pública, en concret, d’estes instal·lacions, realitzada pel Servici Territorial d’Energia i Mines de Castelló en la instrucció d’este, d’acord amb els antecedents i l’argumentació jurídica arreplegada en els Fonaments de Dret d’esta resolució.

*Quart. Publicació i notificació d’esta resolució*

Ordenar:

– Publicar esta resolució en el *Diari Oficial de la Generalitat Valenciana.*

– Notificar esta resolució a I-DE Redes Eléctricas Inteligentes, SA Unipersonal; a totes les administracions o organismes públics i empreses del servici públic o servicis d’interés general que han intervingut, o han pogut intervindre, en el procediment d’autorització; les que han emés un condicionat tècnic al projecte d’execució, o l’havien d’haver emés, i les que van informar, o havien d’haver informat, així com la resta d’interessats en l’expedient.

Tot això d’acord amb el que disposen els articles 10 i 11.3 del Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat.

Contra esta resolució, que no posa fi a la via administrativa, es pot interposar un recurs d’alçada davant de la Secretaria Autonòmica d’Indústria, Comerç i Consum d’esta conselleria en el termini d’un mes, comptat des de l’endemà de la notificació, d’acord amb el que establix l’article 122 de la Llei 39/2015, d’1 d’octubre, del procediment administratiu comú de les administracions públiques.

València, 31 de gener de 2024. El director general d’Energia i Mines: Manuel Argüelles Linares.»

Amb data 21 de juny de 2024, es va dictar la resolució de la Direcció General d’Energia i Mines, de correcció d’errors de l’anterior resolució transcrita, i el contingut íntegre de la qual s’inserix a continuació:

«Correcció d’errors de la Resolució, de 31 de gener de 2024, de la Direcció General d’Energia i Mines, [Expedient de referència ATRCCT/2019/2/12]

Amb data 31 de gener 2024, la Direcció General d’Energia i Mines emet la Resolució de la Direcció General d’Energia i Mines, per la qual s’atorga a I-DE Redes Eléctricas Inteligentes, SA Unipersonal, l’autorització administrativa prèvia i l’autorització administrativa de construcció per a la modificació, per a canviar a un sistema integrat de protecció i control digital SIPCO de quatre posicions d’aparellatge convencional en el sistema de 132 kV, instal·lar una nova barra col·lectora tubular i renovar totes les posicions al sistema compacte d’exterior SF6 i dels transformadors de mesura en el sistema de 66 kV, de les instal·lacions de distribució d’energia elèctrica de la subestació transformadora de 132/66/20 kV denominada ST Corral del Cuervo, situada en el terme municipal d’Onda, província de Castelló, i es convalida la resolució del Servici Territorial d’Indústria i Energia de Castelló, de data 30 d’octubre de 2019, per la qual es desistix de la sol·licitud de declaració de la utilitat pública, en concret, d’estes instal·lacions [Expedient de referència ATRCCT/2019/2/12].

Després d’advertir un error material en el text de la referida resolució, i de conformitat amb el que disposa l’article 109 de la Llei 39/2015, d’1 d’octubre, de procediment administratiu comú de les administracions públiques, es procedix a la rectificació de l’error material següent:

En el resolc primer, a on diu:

“El pressupost total del projecte d’ampliació de la instal·lació objecte d’esta autorització és d’un milió sis-cents quaranta-tres mil cinc-cents setze euros amb huit cèntims (1.719.885,34 €), valor que consta en el projecte d’execució, i sense perjuí del valor d’inversió bruta consignat en els plans d’inversió, tal com s’ha indicat en els antecedents.”

Ha de dir:

“El pressupost total del projecte d’ampliació de la instal·lació objecte d’esta autorització és d’un milió set-cents dènou mil huit-cents huitanta-cinc euros amb trenta-quatre cèntims (1.719.885,34 €), valor que consta en el projecte d’execució, i sense perjuí del valor d’inversió bruta consignat en els plans d’inversió, tal com s’ha indicat en els antecedents.”

Esta correcció d’errors s’haurà d’annexar a la precitada Resolució, de 31 de gener 2024, de la Direcció General d’Energia i Mines.

València, 21 de juny de 2024. El director general d’Energia i Mines: Manuel Argüelles Linares.»

  

València, 28 de juny de 2024

Manuel Argüelles Linares

Director general d'Energia i Mines